Video: Sekuriteitsmaatskappy se Backstreet Boys-grapvideo prikkel lagspiereDie span van Mi7 National Group het groot pret gehad met hulle jongste bemarkingsvideo. (Foto: Skermgreep) Die borrelgom-koors loop hoog met die Amerikaanse popgroep, Backstreet Boys, wat binnekort in vier uitverkoopte vertonings in Suid-Afrika te sien is. Die sekuriteitsmaatskappy, Mi7 National Group, het hulle prettige kant gewys deur ŉ Backstreet Boys-treffer, “I want it that way”, te gebruik vir hulle jongste bemarkingsvideo. Mi7 National Group is ŉ sekuriteitsmaatskappy in Pretoria wat ook mediese nooddienste verskaf. Die video is reeds derduisende kere op sosiale media gekyk en rondgestuur, met Suid-Afrikaanse internetgebruikers wat skater oor dié unieke en kreatiewe video op die maat van een van die bekendste poptreffers uit die laat negentigs. Die Mi7 National Group se bemarkingsvideo laat die land skater. (Foto: Skermgreep) In die video sing ŉ beampte van die Mi7 National Group oor ŉ radio die eerste paar versreëls van die liedjie, waarna ŉ handjievol beamptes grappenderwys op die maat van die musiek die dienste wat dié groep lewer, uitbeeld. “Ons dink hulle het fenomenaal gevaar, selfs al het hulle nie die lirieke so goed geken nie,” het die Mi7 National Group aan die Good Things Guy gesê. Te wyte aan die kommentaar op die maatskappy se Facebook-blad, word die video uiters positief ontvang. “Dis lekker om te sien hoe die nonsens wat in Suid-Afrika aangaan nie veroorsaak dat mense hulle sin vir humor verloor nie. Ons het meer hiervan nodig. Welgedaan, ouens,” het ene Nicole Canham Mathews op Facebook geskryf. “Absoluut briljant. Ek is mal oor sommige van die danspassies en die gevoel wat in die uitdrukkings gesit is. Welgedaan, almal,” het Sagryda Bristow gesê. Kyk hier na die video.